**Lipind întunericul cu stele**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*tăietura cuvintelor în cruce\*

- Lui A.C. -

mă gust puțin câte puțin

cu înghițituri timide ochii alunecă

furișați

de-a lungul spaimelor eonii din piele miros a stamine

așez în sfințenie urechea

în alveolă

(se poate să fie doar pieptul tău câte unități de măsură te pot cuprinde

nu știu cum să împart infinitul la doi)

fagurele spațiului ca și căușul mâinilor tale de verde

colectează miere

și vibhuti

în venele visului sângele radiază

lumină

din buricele degetelor chipuri curg în șuvoaie mă ocupă

fără să ia prizonieri

strategia unei împărtășiri totale

o singură gură

dolinele inimii ascund sub membrana iluziei

viețile când ai pictat

cu mâinile mele

trupuri ce și-au mistuit păcatele

sub măști schimbătoare regretul n-a mușcat nici o prezență

corzi de pisică au brăzdat doar abisul impregnat de

orgasmice implozii

în pulsații galactice n-am fost eu și nici tu nu ai scris lieduri

în sonorizări curcubeice

doar cel fără de nume ne-a furat timpului

dincolo de gând stare conștiență este misterul

topirea ca o zămislire zeică

urzeala tainei deschide grădini în fiorii atingerii supernovele

știu arta sublimă a tatuajelor corole de inimi

așteaptă

cu vulcanii sub presiune

energia pură irupe din lama sângerie

pe care-mi tropotește ziua

cad lacrimi de carne

văpaia candorii din arteră îndrăgostește

răscoliri de sâmburi aurii

în pântec

smerită

deschid meniul ce-mi este destinat cu mâinile tale

din respir alb răstignirile își iau tain de sacru

de doi-ul are o singură inimă

pe cruce pulsează

peste îmbrățișare un fluture trage storul vrăjii

sorbituri de înger înghit clipa efemeră

un prunc în mine țipă

”unde-i minunea ce mi se cuvine”